ಫು ಹಾವೊ

## ಫು ಹಾವೊ(ಚೀನದ ದುಂಬುದ ರಾಣಿ)

ಫು ಹಾವೊ ಶಾಂಗ್ ರಾಜವಂಶದ ರಾಜೆ ವು ಡಿಂಗ್ ನ ಅನೇಕ ಪತ್ನಿಲೆಡ್ ಒರಿಯೆ ಆದಿತ್ತೆರ್ ಬೊಕ್ಕ ಒರಿ ಮಿಲಿಟರಿ ಜನರಲ್ ಬೊಕ್ಕ ಮಹಾಯಾಜಕಿಯಾದ್ ಸೇವೆ ಮಲ್ತೆರ್. ಫು ಹಾವೊನ ಜೀವನ ಬೊಕ್ಕ ಮಿಲಿಟರಿ ಸಾಧನೆಲೆನ್ ಸಾಹಿತ್ಯಿಕ ದಾಖಲೆಲೆಡ್ದ್ ಅತ್ತ್, ಅರೆನ ಸಮಾಧಿದ ವಿಷಯೊಲೆಡ್ದ್ ಬಹುತೇಕ ಪೂರ್ತಿ ತೆರಿಯುಂಡು.
ಫು ಹಾವೊದ ಸಮಾಧಿನ್ 1976ಡ್ ಯಿನ್ಕ್ಸುಡ್ ಪುರಾತತ್ತ್ವಜ್ಞೆ ಝೆಂಗ್ ಝೆನ್ಕ್ಸಿಯಾಂಗ್ ನಕುಲು ಅಖಂಡವಾದ್ ತೂಯೆರ್, ಉಂದೆಟ್ ನಿಧಿಲು ಉಂಡು - ಅವು ಅರೆನ 700+ ಜೇಡ್ ವಸ್ತುಲು ಪಂಡ್ದ್ ಪುದರ್ ಪಡೆಯಿನವು, ಬೊಕ್ಕ ಒರಾಕಲ್ ಮೂಳೆಲೆನಂಚಿನ 500 ಡ್ದ್ ಜಾಸ್ತಿ ಮೂಳೆ ವಸ್ತುಲೆನ ಸಂಗ್ರಹಲಾ ಉಂಡು. ಜೇಡ್ ಬೊಕ್ಕ ಮೂಳೆದ ವಸ್ತುಲೆನೊಟ್ಟುಗು, ಫು ಹಾವೊನ್ 6 ನಾಯಿಲೆನೊಟ್ಟುಗು ಬೊಕ್ಕ 16 ಮಾನವ ಬಲಿಲೆನೊಟ್ಟುಗು ಸಮಾಧಿ ಮಲ್ತೆರ್. ಗುಂಡಿದ ಒಳ್ಗ್ 5 ಮೀಟರ್ (16 ಅಡಿ) ಉದ್ದ, 3.5 ಮೀಟರ್ (11 ಅಡಿ) ಅಗಲ ಬೊಕ್ಕ 1.3 ಮೀಟರ್ (4.3 ಅಡಿ) ಎತ್ತರೊದ ಒಂಜಿ ಮರತ್ತ ಕೋಣೆದ ಸಾಕ್ಷಿ ಉಂಡು, ಅಯಿಟ್ ಒಂಜಿ ಲ್ಯಾಕ್ ಮರತ ಶವಪೆಟ್ಟಿಗೆ ಉಂಡು, ಉಂದು ಅಪಗಡ್ದ್ ಸಂಪೂರ್ಣವಾದ್ ವಿಘಟನೆ ಆತ್ಂಡ್. ಫು ಹಾವೊನ ಸಮಾಧಿ ಅರೆನ ಜೀವನ, ರಾಜಕುಟುಂಬೊದೊಟ್ಟುಗು ಅರೆನ ಸಂಬಂಧ, ಬೊಕ್ಕ ಅರೆನ ಮಿಲಿಟರಿ ಪಾತ್ರ ಬೊಕ್ಕ ಸಾಧನೆಲೆನ್ ಮಸ್ತ್ ಒಳನೋಟೊನು ಒದಗಾವುಂಡು.
ಫು ಹಾವೊ ಪ್ರಾಚೀನ ಈಜಿಪ್ಟ್ ದ ಫರೋಹ ತುಟಾಂಖಮುನ್ ನ ನಿಕಟ ಸಮಕಾಲೀನೆರ್, ಅರೆನ ಸಮಾಧಿಲಾ ಸಾಮಾನ್ಯವಾದ್ ಅಖಂಡವಾದ್ ತೋಜಿದ್ ಬತ್ತ್ಂಡ್. ಈ ಕಾರಣೊಗು, ಅಲೆನ್ ಚೀನೀ ತುಟಾಂಖಮುನ್ ಪಂಡ್ದ್ ವರ್ಣನೆ ಮಲ್ತೆರ್.
## ಜೀವನ ಚರಿತ್ರೆ
ಶಾಂಗ್ ದ ರಾಜೆ ವು ಡಿಂಗ್ ನೆರೆಕರೆತ ಬುಡಕಟ್ಟ್ ಜನಾಂಗದಕುಲೆನೊಟ್ಟುಗು ಒಂಜಿ ಪೊಣ್ಣನ್ ಮದಿಮೆ ಆದ್ ಸಂಬಂಧೊಲೆನ್ ಬುಲೆಪಾಯೆರ್. ಫು ಹಾವೊ ಅಂಚನೆ ಮದಿಮೆದ ಮೂಲಕ ರಾಜಮನೆತನೊಗು ಪ್ರವೇಶ ಮಲ್ತೆರ್ ಬೊಕ್ಕ ಅರೆ-ಮಾತೃಪ್ರಧಾನ ಗುಲಾಮೆ ಸಮಾಜೊದ ಲಾಭೊನು ದೆತೊನುನ ಮೂಲಕ ರಾಜ ವು ಡಿಂಗ್ ನ ಮೂಜಿ ಪತ್ನಿಲೆಡ್ ಒರಿಯೆ ಆಯೆರೆ ಶ್ರೇಣಿಡ್ದ್ ಏರ್ಯೆರ್. ಅಲೆನ ಸಮಾಧಿಡ್ ಉಪ್ಪುನ ಶಸ್ತ್ರಾಸ್ತ್ರೊಲೆನ ವರ್ಗೀಕರಣೊಡ್ದ್ ತೋಜುನಂಚಿನ ಅಲೆನ್ ಗಡಿಡ್ದ್ ಅತ್ತ್ಂಡ ಸ್ಟೆಪ್ಪೆಡ್ದ್ ಬತ್ತಿನವು ಆವೊಲಿ.
ಬೇತೆ ರಡ್ಡ್ ಪತ್ನಿಲು ಫು ಜಿಂಗ್ ಬೊಕ್ಕ ಫು ಶಿ ಆದಿತ್ತೆರ್. ಫು ಜಿಂಗ್ ಪ್ರಾಥಮಿಕ ರಾಣಿ ಆದಿತ್ತೆರ್ ಆಂಡ ಫು ಹಾವೊ ದ್ವಿತೀಯಕ ರಾಣಿ ಆದಿತ್ತೆರ್. ಫು ಹಾವೊ ರಾಜಕುಮಾರ ಜು ಜಿ ನ ಅಮ್ಮೆಲಾ ಆದಿತ್ತೆರ್. ಒರಾಕಲ್ ಮೂಳೆ ಶಾಸನೊಲು ಪುಟ್ಟುನ ಸಮಯೊಡು ಅಲೆನ ಯೋಗಕ್ಷೇಮದ ಬಗ್ಗೆ ಕಾಳಜಿನ್ ತೋಜಾವುಂಡು.
## ಮಿಲಿಟರಿಡ್ ಪಾತ್ರ
ಫು ಹಾವೊ ಆಧುನಿಕ ವಿದ್ವಾಂಸೆರೆಗ್ ಮುಖ್ಯವಾದ್ ಯಿನ್ಕ್ಸುಡ್ ತೋಜಿದ್ ಬತ್ತಿನ ಶಾಂಗ್ ರಾಜವಂಶದ ಒರಾಕಲ್ ಮೂಳೆ ಕಲಾಕೃತಿಲೆನ ಶಾಸನೊಲೆಡ್ದ್ ತೆರಿಯುಂಡು. ಈ ಶಾಸನೊಲೆಡ್ದ್ ಬೊಕ್ಕ ಅಲೆನ ಸಮಾಧಿಡ್ ಶಸ್ತ್ರಾಸ್ತ್ರೊಲೆನ ಉಪಸ್ಥಿತಿಡ್ದ್, ಫು ಹಾವೊ ಶಾಂಗ್ ರಾಜವಂಶೊದ ಕೆಲವು ಮಿಲಿಟರಿ ಅಭಿಯಾನೊಲೆನ ಉಸ್ತುವಾರಿಡ್ ಒರಿ ಜನರಲ್ ಆದಿತ್ತೆರ್ ಪನ್ಪಿನೆನ್ ತೆರಿಯೊನೊಲಿ.
ಅರೆನ ಮಿಲಿಟರಿ ಪಾತ್ರೊಡು, ಶಾಂಗ್ ರಾಜವಂಶೊದ ಶತ್ರುಲೆನ್ ಬೊಕ್ಕ ನೆರೆಕರೆತಕುಲೆನ್ ಗೆಂದಿನ ಜವಾಬ್ದಾರಿನ್ ಆರ್ ತೂವೊಂದಿತ್ತೆರ್. ತುಫಾಂಗ್ (土方) ಶಾಂಗ್ ನಕ್ಲೆನ ವಿರುದ್ದ ಫು ಹಾವೊ ಒಂಜಿ ನಿರ್ಣಾಯಕ ಯುದ್ಧೊಡು ಸೋತುದು ಪೋಯೆರ್. ನೆರೆಕರೆತ ಯಿ, ಕ್ವಿಯಾಂಗ್ ಬೊಕ್ಕ ಬಾಲೆನ ವಿರುದ್ಧ ದುಂಬುದ ಅಭಿಯಾನೊಲು ನಡತ್ಂಡ್; ಚೀನೀ ಇತಿಹಾಸೊಡು ದಾಖಲಾತಿನ ಸುರುತ ಮಲ್ಲ ಪ್ರಮಾಣದ ಗುಂಡು ದಾಳಿ ಪಂಡ್ದ್ ನನೊಂಜಿ ಸರ್ತಿ ನೆಂಪು ಮಲ್ಪುವೆರ್. 13,000 ಸೈನಿಕೆರ್ ಬೊಕ್ಕ ಪ್ರಮುಖ ಜನರಲ್ ಲು ಝಿ ಬೊಕ್ಕ ಹೌ ಗಾವೊ ತನ್ನ ಅಡಿಟ್ ಸೇವೆ ಮಲ್ತೊಂದು ಇತ್ತೆರ್, ಆರ್ ತನ್ನ ಕಾಲೊದ ಅತ್ಯಂತ ಶಕ್ತಿಶಾಲಿ ಶಾಂಗ್ ಜನರಲ್ ಆದಿತ್ತೆರ್.ಈ ಅತ್ಯಂತ ಅಸಾಮಾನ್ಯ ಸ್ಥಾನಮಾನೊನು ಅಲೆನ ಸಮಾಧಿಡ್ ಕಂಡುಬತ್ತಿನ ಮಲ್ಲ ಯುದ್ಧ-ಕುಡರಿಲೆನ್ ಸೇರಾದ್ ಅನೇಕ ಶಸ್ತ್ರಾಸ್ತ್ರೊಲು ದೃಢಪಡಿಸವುಂಡು.
ಫು ಹಾವೊನ ಸಾಧನೆಲು ಗಮನಾರ್ಹ ಬೊಕ್ಕ ಅನನ್ಯವಾದ್ ಇತ್ತ್ಂಡಲಾ, ಈ ಕಾಲೊಡು ಬೇತೆ ಪೊಣ್ಣುಲುಲಾ ಮಿಲಿಟರಿ ಪಾತ್ರೊಲೆಡ್ ಕ್ರಿಯಾಶೀಲರಾದಿತ್ತೆರ್; ಅಂಚನೆ ಫು ಜಿಂಗ್ ತನ್ನ ಸಮಾಧಿಡ್ ಮಸ್ತ್ ಶಸ್ತ್ರಾಸ್ತ್ರೊಲು ಬೊಕ್ಕ ಮಿಲಿಟರಿ ಸಾಧನೊಲು ಉಪ್ಪುನೆರ್ದಾತ್ರ ಮಿಲಿಟರಿಡ್ ಸೇವೆ ಮಲ್ತೆರ್ ಪಂದ್ ನಂಬುನವು. ಈ ಕಾಲೊಡು ಮಿಲಿಟರಿಡ್ ಪಾಲ್ ಪಡೆಯಿನ ಕನಿಷ್ಠ ಆರು ನೂರು ಪೊಣ್ಣುಲೆನ ದಾಖಲೆಲೆನ್ ಒರಾಕಲ್ ಬೋನ್ಸ್ ಲಾ ತೆರಿಪಾವುಂಡು.
## ಸಮಾಧಿ

ಗಮನಾರ್ಹವಾದ್, ಅರೆನ ಸಾವುದ ನಂತರ ಫು ಹಾವೊನ್ ಮುಖ್ಯ ರಾಜಮನೆತನೊದ ಸ್ಮಶಾನೊಡ್ದ್ ನದಿ ಅಡ್ಡೊಡು ಅರೆನ ಜಮಿನ್ಡ್ ಒಂಜಿ ಸಮಾಧಿಡ್ ಸಮಾಧಿ ಮಲ್ತೆರ್, ಆಂಡಲಾ ಸಾಮಾನ್ಯವಾದ್ ರಾಜಕುಟುಂಬೊಲು ಒಟ್ಟುಗು ಸಮಾಧಿ ಆಯೆರ್. ರಾಜಧಾನಿ ಯಿನ್ ಡ್ ಅರೆನ ಸಮಾಧಿನ್ ನಿರ್ಮಾಣ ಮಲ್ತಿನ ರಾಜೆ ವು ಡಿಂಗ್ ಗ್ ಮುಂಚಿ ಆರ್ ಸೈತ್ ಪೋಯೆರ್.
ಸಮಾಧಿ ಸ್ವತಃ ಒಂಜಿ 5.6-ಬೈ-4-ಮೀಟರ್ (18 ಬೈ 13 ಅಡಿ) ಗುಂಡಿ ಆದಿತ್ತ್ಂಡ್, ಅಯಿಟ್ ಒಂಜಿ ಎಲ್ಯ, 5-ಮೀಟರ್-ಉದ್ದ (16 ಅಡಿ), 3.5-ಮೀಟರ್-ಅಗಲ (11 ಅಡಿ), ಬೊಕ್ಕ 1.3-ಮೀಟರ್-ಎತ್ತರ (4.3 ಅಡಿ) ಮರತ್ತ ರಚನೆ ಇತ್ತ್ಂಡ್.ಸಮಾಧಿದ ಉಳಯಿ ಬಲಿ ಬೊಕ್ಕ ಸಂಪೊತ್ತು ಜಿಂಜ್ ದ್ ಇತ್ತ್ಂಡ್, ಉಂದು ಲೇಡಿ ಹಾವೊನ ಅದ್ಭುತ ಸ್ಥಾನಮಾನೊನು ಸೂಚಿಸವುಂಡು.
## ಸಮಾಧಿದ ಉಳಯಿ
ಉಂಗುರೊಡು ಐಬೆಕ್ಸ್ ತಲೆತ ಚಾಕು, ಕ್ರಿ.ಪೂ. ೧೩ನೆ-೧೧ನೆ ಶತಮಾನದ ವಸ್ತು.
755 ಜೇಡ್ ಉಪಕರಣ
೫೬೪ ಮೂಳೆ , ಸುಮಾರ್ ೫೦೦ ಮೂಳೆ ಕೇಶವಿನ್ಯಾಸೊಲು ಬೊಕ್ಕ ೨೦ ಡ್ದ್ ಜಾಸ್ತಿ ಮೂಳೆದ ಬಾಣ 
468 ಕಂಚಿನ ವಸ್ತುಲು, 130 ಶಸ್ತ್ರಾಸ್ತ್ರೊಲು, 23 ಗಂಟೆಲು, 27 ಪೀಶಕತ್ತಿ, 4 ಕನ್ನಡಿಲು, ಬೊಕ್ಕ 4 ಪಿಲಿಕ್ಕ್ಲು ಅತ್ತ್ಂಡ ಪಿಲಿತ್ತ ತರೆ ಸೇರ್ದ್ ಉಪ್ಪುಂಡು
63 ಕಲ್ಲ್ ದ ವಸ್ತುಲು |
5 ಐವರಿ ವಸ್ತುಲು
11 ಕುಂಬಾರಿಕೆದ ವಸ್ತುಲು
7,000 ತುಂಡು ಕೌರಿ ಶೆಲ್ (ಶಾಂಗ್ ರಾಜವಂಶದ ಕರೆನ್ಸಿ)
16 ಮಾನವ ಬಲಿ
6 ನಾಯಿ ಕಿನ್ನಿಲು
=ಅಂಚನೆ ತೂಲೆ=
*ಶಾಂಗ್ ರಾಜವಂಶ
*ಫು ಹಾವೊನ ಸಮಾಧಿ
*ಪ್ರಾಚೀನ ಬೊಕ್ಕ ಸಾಮ್ರಾಜ್ಯಶಾಹಿ ಚೀನಾಡ್ ಪೊಣ್ಣುಲು
*ತುತಂಖಾಮುನ್
*ತುತಂಖಾಮುನ್ ನ ಸಮಾಧಿ

ವರ್ಗೊ:ಸ್ಪ್ರಿಂಗ್ ಮಂತ್ ಎಡಿಟ್-ಅಥಾನ್